Mikkelin eläinsuojeluyhdistyksen varapuheenjohtaja Jarmo Lautamäki poimii humalaisia tilhiä pihaltaan kuin kypsiä omenoita ja vie turvaan kissoilta sekä variksilta.

Humalainen tilhi ei tajunnut pelätä edes ihmistä. JARMO LAUTAMÄKI

Mikkelin eläinsuojeluyhdistyksen varapuheenjohtajaa Jarmo Lautamäki on tänä syksynä saanut kerätä erityisen paljon juopuneita tilhiä pihaltaan.

Sammuessaan tilhet leikkivät omalla hengellään, sillä kissa tai varis voi koitua niiden kohtaloksi.

Tilhillä on tehokas maksa, joka polttaa alkoholia nopeasti.

Tänä syksynä käyneitä marjoja syöneet humalaiset tilhet ovat vaivanneet Mikkelin eläinsuojeluyhdistyksen varapuheenjohtajaa Jarmo Lautamäkeä tavallista enemmän.

– Pari vuotta sitten keräsin meidän pihalta muistaakseni kaksi tilheä, mutta tänä vuonna ne ovat tulleet isoina parvina. Eilen viimeksi viisi-kuusi tilheä syöksyi pihan marjapensaisiin. Osa niistä innostuu vähän liikaa ja tipahtaa sitten maahan syötyään valtavasti käyneitä marjoja. Tilhet tulevat humalaan ja pahimmillaan sammuvat, Lautamäki sanoo.

Lautamäki kertoo tilhien olevan niin kovassa humalassa, että ne voi poimia nurmikolta kuin kypsiä omenoita. Sammuessaan tilhet leikkivät omalla hengellään, sillä alueella liikkuu paljon variksia, jotka hakkaavat tilhet kuoliaaksi. Vapaana olevat kissat ovat myös vakava uhka.

– Vapaana liikkuva kissa söi juuri vähän aikaa sitten yhden oravan, jonka päästin pitkän hoidon päätteeksi takaisin luontoon, Lautamäki harmittelee.

JARMO LAUTAMÄKI

Tilhien päihdevalvoja

Lautamäki on perustanut kellariinsa luonnonvaraisten eläinten hoitolan, jossa hän hoitaa kaikkia mahdollisia eläimiä hiirenpoikasesta pääskyseen ja siilistä mehiläishaukkaan.

Sinne hän vie myös humalaisia tilhiä toipumaan takaisin elävien kirjoihin.

– Täällä olen joutunut olemaan portsarina ja päihdevalvojana linnuille. Olen yrittänyt puhua niille päihteiden vaaroista, mutta eivät ne mitään opi, vaan seuraavana päivänä ovat taas humalassa, Lautamäki naureskelee.

Erityistä hilpeyttä Lautamäessä herätti viikonloppuna hänen pihalleen sammunut tilhi, joka herätessään oli hurjan äkäinen. Lautamäki vertasi tilheä pahaiseen teiniin, joka muutaman siiderin nautittuaan uhoaa aikuisille.

– Se oli niin vihainen ja viesti, että mitä hittoa sinä sotkeudut minun elämääni. Tilhi potki ja rääkyi siinä tukka pystyssä. Tulkitsin linnun viestin niin, että kiitos vain, että tulit auttamaan, mutta saat turpaasi heti, kun päästät irti, Lautamäki pohtii.

Lautamäki kertoo, että muutkin linnut saattavat tulla humalaan erityisesti syksyllä käyneitä marjoja syötyään. Tilhi on siinä mielessä onnekas, että sillä on hurjan tehokas maksa, joka polttaa nopeasti alkoholia.

Puolen tunnin tehopäiväunien jälkeen tilhet ovat Lautamäen mukaan jälleen täydessä iskussa ja pystyvät lentämään.

– Jos ihminen joisi itsensä tuollaiseen kuntoon, ei se ihan noin nopeasti siitä selviäisi.

Näin tunnistat tilhen

Humalaisista tilhistä Mikkelissä uutisoi ensimmäisenä Länsi-Savo.